ชี้ทำเลน้ำท่วมยังขายได้
บิ๊ก ธอส. ฟันธงทำเลอสังหาฯ ไม่เปลี่ยนแปลงหลังน้ำท่วม เชื่อตลาดชะลอตัวช่วงสั้น ไตรมาส 2 ปีหน้าเริ่มฟื้น
29 ต.ค. 2565

บิ๊ก ธอส. ฟันธงทำเลอสังหาฯ ไม่เปลี่ยนแปลงหลังน้ำท่วม เชื่อตลาดชะลอตัวช่วงสั้น ไตรมาส 2 ปีหน้าเริ่มฟื้น 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ กล่าวว่า ปัญหาน้ำท่วมใหญ่ที่เกิดขึ้นจะส่งผลด้านจิตวิทยาในช่วงสั้นที่ทำให้ผู้บริโภคชะลอการซื้อบ้านออกไปในระยะ 3-6 เดือน โดยคาดว่าตลาดจะค่อยๆ ปรับตัวดีขึ้นตั้งแต่ช่วงต้นปีหน้าจนสิ้นไตรมาสแรกตลาดน่าจะเป็นปกติ
สำหรับทำเลที่น้ำท่วม เมื่อน้ำลดแล้วจะกลับคืนสู่สภาพปกติ และเชื่อว่าการย้ายทำเลหรือการซื้อคอนโดมิเนียมเพื่อหนีน้ำท่วมคงเกิดขึ้นน้อย หรือไม่เกิน 2% เพราะคนที่ซื้อบ้านอยู่ในทำเลนั้นวิถีชีวิตก็อยู่ตรงนั้น การเปลี่ยนแปลงทำเลจึงถือเป็นเรื่องใหญ่
นอกจากนี้ การหันไปซื้อคอนโดมิเนียมที่อยู่ในเมืองคงไม่ใช่เรื่องง่าย เพราะทำเลในเมืองมีราคาที่สูงกว่าทำเลชานเมือง การจะไปซื้อได้จะต้องมีความสามารถในการซื้อที่สูงขึ้นจึงยังไม่น่าจะเกิดขึ้นได้ง่ายในช่วงหลังจากนี้ 
อย่างไรก็ตาม ต่อไปผู้ประกอบการอสังหาริมทรัพย์ที่จะพัฒนาโครงการในทำเลน้ำท่วมจะคิดหาวิธีป้องกันผลกระทบจากน้ำให้มากขึ้น เพื่อสร้างความมั่นใจให้กับผู้ซื้อบ้านในอนาคต และในระยะสั้นจะเร่งออกแคมเปญต่างๆ เพื่อกระตุ้นการซื้อขายให้กลับคืนมา
ทั้งนี้ ยอดปล่อยกู้ของ ธอส.ช่วงเดือน ต.ค.-พ.ย. ลดลง 50% จากที่ปล่อยกู้ได้เฉลี่ยเดือนละ 1 หมื่นล้านบาท เหลือเดือนละ 5,000 บาท ขณะที่ข้อมูลของผู้ประกอบการแจ้งว่า ยอดขายหายไป 80%